SET ปิดเช้าดิ่งเกือบ 16 จุด วิตกสงครามสหรัฐฯ-ตุรกีกดเงินอ่อนค่า
SET ปิดเช้าดิ่งเกือบ 16 จุด วิตกสงครามสหรัฐฯ-ตุรกีกดเงินอ่อนค่า โดยดัชนีปิดเช้านี้ที่ ระดับ 1,679.72 จุด ลดลง 15.63 จุด หรือ 0.92% มูลค่าการซื้อขาย 2.96 หมื่นลบ.
15 ส.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (15 ส.ค.) ระดับ 1,679.72 จุด ลดลง 15.63 จุด หรือ 0.92% มูลค่าการซื้อขาย 2.96 หมื่นลบ.
ด้าน นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวลงเช่นเดียวกับตลาดหุ้นในภูมิภาคเอเชียที่ส่วนใหญ่ติดลบ จากความกังวลปัจจัยจากต่างประเทศเป็นหลัก ทั้งการเจรจาการค้าระหว่างสหรัฐและจีนที่ยังไร้ข้อสรุป ซ้ำมีเรื่องวิกฤตค่าเงินตุรกีเข้ามาระหว่างทาง ซึ่งเกรงว่าจะกระทบต่อค่าเงินประเทศเกิดใหม่ โดยเฉพาะอินโดนีเซียที่มีสถานะในการอาศัยเงินตราต่างประเทศค่อนข้างมาก ทำให้แม่แต่เงินบาทก็อ่อนค่าไปด้วย
ส่วนปัจจัยในประเทศ บริษัทจดทะเบียนทยอยประกาศผลประกอบการไตรมาส 2/61 เกือบทั้งหมดแล้ว ขณะนี้รอติดตามประเด็นบวกจากตัวเลขเศรษฐกิจไตรมาส 2/61 ซึ่งช่วงนี้เมื่อตลาดฯยังไม่มีปัจจัยบวกเข้ามาหนุน ทำให้นักลงทุนที่พอมีกำไรเลือกที่จะขายออกมาก่อนเพื่อลดความเสี่ยง โดยเฉพาะนักลงทุนสถาบัน-กองทุน เพื่อรอดูว่าทางการตุรกีจะมีแนวทางแก้ปัญหาอย่างไร
สำหรับแนวโน้มการลงทุนในช่วงบ่ายนี้ นายธนเดช กล่าวว่า ตลาดฯคงจะเคลื่อนไหวในแดนลบต่อไป พร้อมให้แนวรับ 1,670 จุด ส่วนแนวต้าน 1,695 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BEAUTY มูลค่าการซื้อขาย 3,312.56 ล้านบาท ปิดที่   8.10 บาท เพิ่มขึ้น  0.65 บาท
CPALL  มูลค่าการซื้อขาย 2,936.88 ล้านบาท ปิดที่  69.50 บาท เพิ่มขึ้น  0.25 บาท
PTT    มูลค่าการซื้อขาย 1,450.84 ล้านบาท ปิดที่  51.00 บาท ลดลง   0.75 บาท
KTC    มูลค่าการซื้อขาย   808.87 ล้านบาท ปิดที่  26.75 บาท ลดลง   1.00 บาท
TOP    มูลค่าการซื้อขาย   726.56 ล้านบาท ปิดที่  81.25 บาท เพิ่มขึ้น  0.75 บาท